पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना से रेलवे को भारी नुकसान उठाना पड़ रहा है। यात्रियों की कमी के कारण गतिमान व शताब्दी सहित कई ट्रेनों को रेलवे ने निरस्त कर दिया है। उत्तर रेलवे द्वारा जारी सूचना के अनुसार हजरत निजामुद्दीन से झांसी के बीच चलने वाली देश की सबसे तेज गति ट्रेन गतिमान कालका शताब्दी सहित कई अन्य ट्रेनों का परिचालन फिलहाल बंद कर दिया गया है। महाराष्ट्र और पंजाब की ओर जाने वाली ट्रेनों में यात्रियों की कमी हो रही है। रेलवे अधिकारियों द्वारा इसका कारण यात्रियों की संख्या में कमी बताया जा रहा है।
महाराष्ट्र और पंजाब की ओर जाने वाली ट्रेनों में जिस तरह से यात्रियों की कमी हो रही है उसे देखते हुए आने वाले दिनों में कई अन्य ट्रेनें रद हो सकती हैं। हालांकि, बिहार जाने वाली ट्रेनों में भीड़ कम नहीं हो रही है। लोगों को कंफर्म टिकट नहीं मिल रहा है। यात्रियों की परेशानी दूर करने के लिए विशेष ट्रेनें चलानी पड़ रही हैं।
अधिकारियो के अनुसार नई दिल्ली-अमृतसर शताब्दी (02013/02014), नई दिल्ली-चंडीगढ़ शताब्दी 02045/02046 एक्सप्रेस का परिचालन अगले आदेश तक निरस्त कर दिया गया हैं। वहीं, सोमवार को नई दिल्ली-कालका शताब्दी (02005) में लगभग नौ सौ सीटें और नई दिल्ली-कालका शताब्दी (02011) में आठ सौ सीटें खाली हैं।
इन शताब्दी ट्रेनों में रोज काफी सीटें खाली रह रही हैं। इसके साथ ही यात्रियों की कमी से हजरत निजामुद्दीन-बांद्रा टर्मिनल युवा एक्सप्रेस, बांद्रा टर्मिनल-अमृतसर क्लोन एक्सप्रेस, पुणे दुरंतो, इंदौर-सराय रोहिल्ला एक्सप्रेस, इंदौर-ऊधमपुर एक्सप्रेस, इंदौर-चंडीगढ़ एक्सप्रेस, इंदौर-अमृतसर एक्सप्रेस, राजकोट-दिल्ली सराय रोहिल्ला एक्सप्रेस, बरेली-दिल्ली, लालकुआं-आनंद विहार टर्मिनल एक्सप्रेस, हजरत निजामुद्दन-हबीबगंज एक्सप्रेस भी यात्रियों की कमी की वजह से निरस्त कर दी गई हैं।
रेलवे अधिकारियों का कहना है कि यात्रियों को सफर करने में किसी तरह की परेशानी नहीं हो इसलिए अलग-अलग रूट की समीक्षा की जा रही है। जहां जरूरत है वहां विशेष ट्रेनें चलाई जा रही हैं। वहीं, कम यात्रियों वाली ट्रेनें फिलहाल बंद की जा रही हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva bho_Deva hin_Deva zho_Hant eng_Latn